Veldeke-orgaan

't Veldeke-orgaan waor 't tiedsjrif van de dialekvereiniging Veldeke. 't Woort ouch waal gewoon Veldeke geneump, nao de naam van de vereiniging, die häöre naam te danke haet aan Henric van Veldeke.
Bie de opriechting van de vereiniging in 1926 woort ouch ’t Veldeke-orgaan oetgegeve. ’t Blaad versjeen 6 kièr per jaor in A5-formaat. Vanaaf de jaore 90 tot en mèt 2006 in A4 mèt ’n kaf in kleur, geseerd mèt 'n kunswerk.  
In 2006 heel 't Veldekeblaad, nao 80 jaor, op te besjtoon. Tegeliek woort 'n speciaal nuuj Veldeke Jeugmagazine, gans in kleuredrök, gelanceerd.
Vanaaf 2007 kriege de Veldeke-lede in de plaats van 'n periodiek blaad 'n aantal nuujtsbreve en 'n Veldeke-jaorbook.

Inhoud
De inhoud besjteit oet:
 verhaole en gediechte (in 't dialek) van Veldeke-lede oet gans Nederlands Limburg en Belsj Limburg
 artikele euver cultureel ónderwerpe: literatuur, theater, volkscultuur, film, muziek, tv- en radioprogramma's in relatie tot de sjtreektaal en de Limburgse cultuur
 besjrieving en recensies van nuuj dialekbeuk en dialekcd's en/of van Limburgse auteursj
 interviews mèt bekènde Limburgersj
 mètdeilinge van 't Hoofbesjtuur en diverse versjlage van oet de (12) Veldeke-kringe

Sjtreektaal
Bekans alles sjteit in ’t dialek gesjreve. Ónder eder artikel sjteit in wélk van de Limburgse dialekte. 
't Blaad ies ’n platform veur de beginnende en gevorderde dialeksjriever in Limburg. Literatuur op zien Limburgs weurt publiceerbaar en zoa ziechbaar veur edere belangsjtèllende lezer. Behalve veur de Limburgse cultuur ies d’r veural aandach veur taalkundige aspecte van de dialekte en ’t maatsjappelik draagvlak. Die belangsjtèlling uut ziech in dialectologische, volkskundige en cultuurhistorische artikele en besjouwinge euver de positie van Limburg en zien sjtreektaal.

Bloomlezinge
Van oet 't Veldeke-orgaan zint 'n paar bloomlezinge geselecteerd:
 In 1975 Mosalect
 In 2000 Mozaiëk

Categorie:Veldeke
Categorie:Media in Nederlands Limburg